Hobro IK har netop valgt at stoppe samarbejdet med træner Ove Pedersen.

Det oplyser klubben i en pressemeddelelse.

Klubben fra 1. Division har altså valgt at sige farvel til Ove Pedersen et halvt år før, at aftalen løb ud, og dermed forlader Ove Pedersen Hobro efter et års tid i spidsen for klubben, der i sommer rykkede ud af Superligaen, men aktuelt ligger nummer et i 1. Division.

- Det har været en ekstrem svær beslutning, da Ove er et dejligt menneske og en fantastisk dygtig træner, som har arbejdet stenhamrende hårdt for klubben. Både Ove og spillertruppen har været gennemført professionelle og arbejdet målrettet med opgaverne, men vurderingen er, at vores muligheder for oprykning bliver bedre ved at finde en anden træner med nye ideer, siger bestyrelsesformand Lars Kühnel i en pressemeddelelse.

Ifølge pressemeddelelsen skyldes beslutningen en samlet evaluering af de sportslige resultater samt muligheden for oprykning og de langsigtede overvejelser om klubbens fremtid.

Lars Kühnel fortæller, at det er ikke pres udefra, der har ført til fyringen.

- Jeg vil én gang for alle understrege, at der hverken ligger henvendelser fra sponsorer eller spillere bag beslutningen. Meningerne vil altid være mange i alle fodboldklubber, hvilket viser de stærke følelser, vi fodboldelskere har for sporten. Men en beslutning om at ændre på trænerposten er og bliver den øverste ledelses ansvar, siger Lars Kühnel.

Bestyrelsesformanden fortæller videre, at der allerede foregår et arbejde med at finde den nye træner.